वास्को ः आषाढी एकादशी निमतान मडगांवच्या श्री हरि मंदिरांत स्वरब्रह्म संगीत सांस्कृतीक संस्थेच्या कलाकारांची भजनाची खास कार्यावळ जाली. तातूंत मयांक अनिल पंडित ह्या पांच वर्सांच्या भुरग्यान सगल्यांची नदर ओडून घेतली. ताणें अप्रतिम पखवाज वादन करून कार्यावळीक जमिल्ल्या लागीं लागीं देडशीं भजनप्रेमींक अजापीत करून उडयलें. ताची ती अफलातून कामगिरी पळोवन मडगांवकार विस्मीत जाले. ताचे दरेके अभंगसाथी उपरांत हाजीर आशिल्ल्या भजनप्रेमींनी ताळयांचो गडगडाट करून ताचें अभिनंदन केलें.
 स्वरब्रह्म संगीत सांस्कृतीक संस्थेच्या भजनाची सुरवात दिंडी सम्राट गुरूवर्य बाबू गडेकार हांणी केली. तशेंच तांणी विठ्ठल स्तुतीचेर विवीध रागांतले अभंग सादर केले. उपरांत शेखर पर्वतकार (डोंगरी) हांणी दोन अभंग सादर केले. सुहास लिमये भटजी हांणीय सुंदर अभंग सादर केलो. संतोष मोरूडकर हांणी सुरेल अभंग गायलो. ह्या सगल्यांक माणकुल्या मयांकान अफलातून पखवाज साथ केली.
 एके बायलेन 'अमृताहुनी गोड नाम तुझे देवा' ह्या अभंगाची फर्माईश करतकच शेखर पर्वतकार हांणी तो गोड आवाजान म्हणलो. उपरांत सुहास लिमये भटजी आनी अनिल पंडित हांणी दरेकी एक गवळण पेश केली.
 अखेरेक बाबू गडेकार हांणी भैरवी सादर केली. उपरांत आरती आनी तीर्थप्रसादान कार्यावळीची सांगता जाली. ह्या वेळार संवादिनीचेर राजेंद्र बोरकार, रवींद्र पंडित आनी शेखर पर्वतकार हांणी साथ केली. पखवाज साथ अनिल पंडित, समीर गडेकार, रजत शिरोडकार, यश पालव आनी मयांक अनिल पंडित हांणी केली.
 सहगायक आनी टाळसाथी म्हणून दिवाकर नायक (डोंगरी) आनी यश पालव हे हाजीर आसले. श्री हरी मंदिराच्या वांगड्यांनी बाबू गडेकार आनी स्वरब्रह्म कलाकारांचे उपकार मानले. मयांक पंडित हाका श्री हरी मंदीर वांगड्यांचे वतीन खास रोख इनाम दिवन ताचो भोवमान केलो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 